PTA-ontploffing was WO II-bomNooddienste versper die pad naby die toneel in Pretoria-Wes waar die bom op 20 Oktober 2014 ontplof het. Foto: Herbert Atkinson Die polisie se bomeenheid het Maandag 15 Tweede Wêreldoorlog-springstoftoestelle van ŉ skrootwerf in Pretoria-Wes verwyder nadat ŉ man die oggend tydens ŉ ontploffing gesterf het. “Ses van die ou militêre toestelle in Rebeccastraat was steeds lewendig,” het kapt. Tsekiso Mofokeng, woordvoerder van die polisie in Gauteng, gesê. Die man is Maandag tussen 08:00 en 09:00 oorlede en nog ŉ man ernstig beseer toe een van die toestelle by die skrootwerf ontplof het. Dit is nog nie duidelik of die mans wel werknemers van die skrootwerf was nie. Volgens Mofokeng dui die voorlopige ondersoek daarop dat die ontploffing ŉ ongeluk was. Die polisie doen ŉ geregtelike doodsondersoek. Dit is ook nog nie bekend hoe die antieke ploftoestelle by die skrootwerf beland het nie. “Ons doen ŉ beroep op die gemeenskap om met enige inligting na vore te kom,” het Mofokeng gesê. Die strate rondom die skrootwerf is aanvanklik afgesper, maar is teen vroegmiddag weer oopgemaak.